Kéry, Marián, poslanec NR SR (2022-03-24):
Ďakujem za slovo, pán predsedajúci. Panie poslankyne, páni poslanci, priznám sa, že považujem rozhodnutie predsedu výboru pre obranu a bezpečnosť zmeniť smernicu, ktorú tu máme platnú desať rokov, za prejav ľudskej malosti. Nič iné a výstižnejšie ma v tejto chvíli nenapadá a navyše, a pokúsim sa byť naozaj racionálny, aj keď pri pánovi poslancovi Krúpovi je to niekedy nesmierne ťažké, že klame. Tvrdo klame a zavádza slovenskú verejnosť. Viete čo, mne je jasné, že vládna mašinéria si odsúhlasí to, čo bude potrebovať. Zmení si smernicu, ktorú zhodou okolností podpisoval ešte predseda Národnej rady Slovenskej republiky Pavol Hrušovský. A ja sa veľmi krátko budem snažiť povedať, kde to všetko začalo. Býva dobrým zvykom, že keď sa kreujú zahraničné pracovné cesty, tak majú mať zastúpenie aj opozície. A drvivá väčšina takýchto zahraničných ciest taká aj je. Ja ako predseda zahraničného výboru by som si nikdy nedovolil zorganizovať nejakú zahraničnú pracovnú cestu, kde by nebola zastúpená vládna koalícia, ale zároveň aj opozícia. Stalo sa, že pán poslanec Krúpa, predseda výboru pre obranu a bezpečnosť, požiadal o schválenie zahraničnej pracovnej cesty do Debrecínu, Maďarskej republiky. Účastníci mali byť: Juraj Krúpa, predseda výboru, Gábor Grendel, Anna Andrejuvová a tajomníčka pani Číková. Súhlasil som s touto zahraničnou pracovnou cestou, ale povedal som, že je ne-vy-vá-že-ná, že nech sa to v budúcnosti neopakuje. O niekoľko týždňov nato som dostal zase žiadosť o súhlas na zahraničnú pracovnú cestu pre poslancov Juraja Krúpu, Annu Zemanovú, pána Husa, pána Mihalika na pracovnú návštevu Českej republiky a tu som už povedal „dosť“, jednoducho trvám na tom, aby boli oslovení poslanci aj z radov opozície. A bolo mi povedané, že poslanci opozície oslovení boli. A ja som si teda dal tú námahu, išiel som osobne za pani poslankyňou Sakovou, pánom poslancom Šucom, pánom poslancom Saloňom a opýtal som sa len jedno: Boli ste oslovení, či máte záujem zúčastniť sa tejto zahraničnej pracovnej cesty? Ich odpoveď bola „nie“. Keby mi boli povedali, že boli sme oslovení, ale jednoducho nemáme záujem, nedovoľujú nám to naše pracovné povinnosti, nenamietal by som ani slovo. Ale jednoducho tu je klamstvo v priamom prenose. Takže, dámy a páni, ak si takto naozaj predstavujete demokraciu, že budete základné, elementárne nepísané pravidlá lámať cez koleno, tak to je váš problém. Ale to je už potom vaša vizitka, pretože to, čo ste kritizovali, keď ste sedeli v opozičných laviciach, tak dneska robíte desaťnásobne horšie ako vaši predchodcovia, teda my, čo sme mali možnosť spravovať a riadiť Slovenskú republiku. Pán predseda výboru pre obranu a bezpečnosť, vy sa snažíte navodiť atmosféru, ako keby som ja mal nejaký osobný problém s vami. Ale to nie je, to tak vôbec nie je. Vy idete do diskusnej relácie so mnou, my si nevyberáme, žiaľ, kto tam bude sedieť. Vy si volíte taktiku urážania, zosmiešňovania. Ja zostávam nad vecou častokrát a nereagujem na vaše prízemné poznámky. A miesto toho, aby ste si vy priznali chybu a že ste nedokázali zísť z toho vášho pomyselného Olympu a prísť za mnou, vysvetliť si to, tiež o čom svedčí, o niečom. Poslali ste predsedu Národnej rady Slovenskej republiky pána Kollára, zhodou okolností vy by ste si mali brať príklad trebárs aj z jeho, ako kreuje zahraničné pracovné cesty, že sa nebojí osloviť aj poslancov z opozície. A stane sa, že niektorí povedia, že nemajú záujem alebo nemajú čas, ale minimálne urobí to slušné gesto, že sa opýta, pretože to je absolútne prirodzené. Mňa by ani nenapadlo, ešte raz opakujem, aby nejaká zahraničná pracovná cesta bola zložená len zo zástupcov opozície. A to som predseda zahraničného výboru. Takže ak chcete, schváľte si to, ale bude to len svedčiť o tom, aké je vaše demokratické zmýšľanie, rovnajúcemu sa bodu nula. Keď máte možnosť ukázať, akí ste skutoční demokrati, tak prichádzate s takýmito triviálnymi a smiešnymi návrhmi. Slovenská republika má oveľa iné a vážnejšie problémy, ktoré by ste mali riešiť tu v Národnej rade Slovenskej republiky, či je to energetická bezpečnosť, zvyšovanie potravín, cien základných vecí, ale tomu sa nevenujete. Venujete sa absolútne nepodstatným veciam. A na záver, keď sa tak pozerám na vás, pán predseda výboru pre obranu a bezpečnosť, napadajú ma, napadla ma jedna pesnička, ktorú spieval Stano Štepka v Radošinskom naivnom divadle. Nebudem ju spievať, ale odcitujem: „Boli to príliš pekné časy v našom malom kine Pokrok, na hladko ulízané vlasy a vždy za módou o krok.“ To je niečo o vás. Ďakujem pekne.